Document ID: 32012D0275

РЕШЕНИЕ ЗА ИЗПЪЛНЕНИЕ НА КОМИСИЯТА
от 2 май 2012 година
относно включването на сортове грозде в допълнение IV към Протокола за етикетите на вината, посочен в член 8, параграф 2 от Споразумението между Европейската общност и Съединените американски щати относно търговията с вина
(2012/275/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение 2006/232/ЕО на Съвета от 20 декември 2005 г. за сключването на споразумение между Европейската общност и Съединените американски щати относно търговията с вина (1), и по-специално член 3 от него,
като има предвид, че:
(1)
Съединените американски щати поискаха допълнение IV към Протокола за етикетите на вината, посочен в член 8, параграф 2 от Споразумението между Европейската общност и Съединените американски щати относно търговията с вина (2), да се измени, за да се включат в него сортовете грозде, за които Съединените щати уведомиха Комисията на 27 октомври 2011 г. Искането бе направено в съответствие с точка 3.6 б) от горепосочения протокол.
(2)
Уведомлението се позовава на окончателната наредба, приета от Бюрото за търговия и облагане на алкохола и тютюневите изделия и публикувана във Федералния регистър на 27 октомври 2011 г. (3), с която се изменят наредбите на Бюрото за търговия и облагане на алкохола и тютюневите изделия, като се добавят нови наименования в списъка на сортовете грозде, одобрени за обозначаване на американските вина.
(3)
Комисията уведоми Съединените щати в рамките на 60 дни от датата на получаване на уведомлението, че сортовете грозде „Montepulciano“ и „Blaufränkisch“ понастоящем могат да се използват само за вина от определени държави-членки съгласно член 62, параграф 3 от Регламент (ЕО) № 607/2009 на Комисията (4).
(4)
Поради това Комисията следва да потвърди, че Съюзът е съгласен с предлаганите изменения на допълнение IV към Протокола за етикетите на вината, освен по отношение на сортовете грозде „Montepulciano“ и „Blaufränkisch“.
(5)
Управителният комитет за общата организация на селскостопанските пазари не предостави становище в срока, определен от неговия председател,
ПРИЕ НАСТОЯЩОТО РЕШЕНИЕ:
Член 1
В съответствие с член 11, параграф 5 от Споразумението между Европейската общност и Съединените американски щати относно търговията с вина Комисията потвърждава, че Съюзът е съгласен с предлаганите изменения на допълнение IV към Протокола за етикетите на вината, освен по отношение на сортовете грозде „Montepulciano“ и „Blaufränkisch“.
Измененият текст на допълнение IV, приет от Съюза, е посочен в приложението.
Член 2
С настоящото генералният директор на Генерална дирекция „Земеделие и развитие на селските райони“ се оправомощава да изпрати писмен отговор на Съединените американски щати.
Съставено в Брюксел на 2 май 2012 година.

Labels: 3
17
18